Nuorten hyvinvointi
ratkaisee häiriöongelmat

Viimeaikaiseen keskusteluun nuorten väkivaltaongelmista on syytä sanoa, etteivät nämä nuoret ole ongelmiensa aiheuttajia. Oirehtimiset tulevat heidän ympäristöstään, ympäröivästä yhteiskunnasta.
   On huomattava myös, että väkivaltaisesti käyttäytyviä nuoria on sittenkin vain pieni joukko, arvioiden mukaan 100-150, eikä heidän määränsä ole viime vuosina kasvanut. 
   Koulunuoriso on siten meillä terveellä tavalla elämässä  ja opiskelussa kiinni, mutta on samalla myös autettava niitä nuoria, joille ongelmia on syystä tai toisesta syntynyt.
   Tähän on mahdollisuuksia. Mieleen tulevat esimerkiksi yhteistyötahot koulun kanssa: liikunnan ja urheilun alueella urheiluseurat ja koulu voivat vetää yhtä köyttä. Se voisi tapahtua pihaliikuntana tai muuna liikunnallisena yhdessäolona varsinaisen koulupäivän jälkeen. Yhteistä hyvää syntyisi seurojen omallekin toiminnalle, kun ne saisivat suoran kosketuksen mahdollisiin uusiin jäseniinsä.
   Tämä avaus edellyttäisi kuntien panostusta toiminnan rahoittamiseen. Mutta jos yhteistoiminnasta alettaisiin sopia yhä enemmän kunnan, koulun ja urheiluseuran kesken, niin silloin voisi  hyvällä syyllä sanoa, että tähän varatut varat tulevat takaisin nuorten hyvinvointina.
                                                          ***
On surullista, että nuorten kouluongelmat on haluttu suomalaisessa puoluekentässä  politisoida liittämällä ne maahanmuuttoon, vaikka ongelmanuorista kaikki eivät ole ulkomaalaistaustaisia.
   Kun nyt tarvittaisiin kotouttamisen kehittämistä, niin nämä samat tahot puhuvat haittamaahanmuutosta, haittaihmisistä. Sitä voi vain kuvitella, mitä maahanmuuttajanuoret näistä puheista ajattelevat.
   Toimittaja Kai Hirvasnoro sanoo tähän kohtaan osuvasti Kansan Uutisissa: ”Maahanmuutosta eniten ääntä pitäviltä pitää kysyä, oletko osa ongelmaa vai sen ratkaisua.”
    Miten reagoisin, jos saisin päivittäin kuulla, että olen haitta?
                                                          ***
Elelemme joulun aikaa. Joulu on uskonnollisessa perinnössämme alkupiste, vaikka olemme jo kauan tienneet, että planeettamme ei ole litteä kuin lautanen, vaan pyöreä kuin pallo, maapallo.
   Erilaisista tuntemuksistamme huolimatta joulun aika on kuitenkin kiva juttu. Kehoittaahan se rauhaan  täällä pallollamme; elämään rauhassa toistemme kanssa.
   Rauhallista Joulua! 

RISTO HIRVONEN